Beckov (hrad)

**Beckov** (normovaný názov; iný názov: **Beckovský hrad**; pôvodné názvy: *Blundus*, *Bolondos*) je rekonštruovaná zrúcanina hradu na strmom, 60 metrov vysokom brale nad obcou Beckov. Z diaľky je dobre viditeľná silueta (aj priamo z diaľnice D1). Hrad s areálom je národná kultúrna pamiatka.

## Dejiny
Hrad ako starý spomína už Anonymova kronika z 12. storočia. Potvrdil to aj archeologický výskum, podľa ktorého najstaršie osídlenie hradného brala pochádza z prelomu letopočtu.

Vápencové bralo nad brodom Váhu na pomedzí Trenčianskej a Nitrianskej župy malo značný strategický význam, a preto tu v 12. storočí postavili kamenný hrad. Skladal sa zo štvorbokej veže s ochranným múrom, ku ktorej pripojili hradný dvojposchodový palác. V čase rozmachu moci Matúša Čáka Trenčianskeho patril Beckov pod jeho panstvo. V druhej polovici 14. storočia hrad vlastnili Stiborovci, pôvodom z Poľska, ktorí predstavovali v tom čase jeden z najmocnejších rodov Uhorska. Za ich vlády prežil hrad, z ktorého urobili stredisko svojich rozsiahlych majetkov, svoj najväčší rozmach.

Na prelome 14. a 15. storočia pristúpili k jeho honosnej prestavbe, pri ktorej zvýšili hradné veže a postavili horný gotický palác s rytierskou sieňou a kaplnkou. V polovici 16. storočia hrad v dôsledku tureckého nebezpečenstva opevňovali. Vtedy postavili v dolnom nádvorí delovú vežu a zvýšili obvodové múry hradu. V tom čase bol hrad už vo vlastníctve rodiny Bánffyovcov. Po ich vymretí v roku 1646 si hrad a panstvo rozdelili ich nástupcovia. Tí sa však už tak nestarali o jeho údržbu a opravy a hrad začal pomaly chátrať. Požiar, ktorý vypukol na hrade roku 1727, zničil väčšinu budov a od tej doby je opustený.

Históriu hradu dokumentuje Múzeum Beckov.

## Exteriér
Ruiny horného a dolného hradu sú pozostatkom palácov, hospodárskych a obranných budov a opevnenia. Pozoruhodná je otvorená neukončená veľká delová bašta v dolnom nádvorí. Typologicky zvláštne je horné, pravidelne vymedzené nádvorie, prístupné kedysi podjazdom, obklopené zvyškami palácových konštrukcií a niekdajšou vstupnou fasádou kaplnky.

## Súčasný stav
V súčasnosti je areál hradu prístupný verejnosti. Po rekonštrukcii, ktorá zachránila niektoré budovy horného hradu, má hrad aký taký zachovalý ráz. Ešte nie je zrekonštruovaná zadná časť hradu – stiborovské paláce, kaplnka, spodný hrad so studňou, vstupná brána a druhá brána, obrovská delová bašta – v pôdoryse č. 15.

## Prístup
V obci Beckov priamo z námestia ide vpravo popri rodinných domoch cesta (pôvodný vstup do hradu; 5 min.). Hrad je sprístupnený verejnosti. Môžete si vybrať sprievodcu, alebo popis hradu s pôdorysom. Okrem toho sa poriadajú na hrade niektoré akcie.

Otváracie hodiny pre verejnosť: od začiatku mája do konca septembra každý deň okrem pondelka od 9.00 do 18.00 hodiny.

V roku 2010 bol NKP Hrad Beckov rekonštruovaný.

## Okolie
Popri krásnych výhľadoch z hradu si nenechajte ujsť aj pohľad na hrad zozadu – nutný výstup na mierny vrch, ktorý je vlastne pokračovaním hradného vrchu. Ak ste športovci, okolie ponúka bohaté športové vyžitie. V blízkosti Beckova je kúpalisko Zelená voda, veľa trás pre horské bicykle, možnosť lezenie na hradnej skale (obťažnosť II. až IX.). Zaujme aj vápencové bralo – Skalka pri Beckove (prírodná pamiatka).

### Židovský cintorín
Popri prístupovej ceste na hrad sa nachádza židovský cintorín s vyše 100 náhrobnými kameňmi. Najstaršie náhrobné kamene pochádzajú z rokov 1739 – 1749. Prví židia prišli na Beckov koncom 17. storočia z Uhorského Brodu. V roku 1734 získali pozemok, na ktorom sa dnes nachádza cintorín, od grófa Jána Esterháziho. Hradná cesta rozdeľuje cintorín na dve časti: novšiu, ktorá sa nachádza priamo pri vstupe na hrad západne od prístupovej cesty a staršiu, ktorá je na východ od cesty. Väčšina náhrobných kameňov pochádza z polovice 19. storočia. Nápisy v hebrejčine prevažujú nad tými v nemčine. Cintorín je od roku 1991 vedený v zozname slovenských kultúrnych pamiatok.

## Galéria

Súbor:Beckov castle.jpg|Hrad Beckov
Súbor:SlovakRepublic-Beckov-Castle (3).JPG|Hrad Beckov
Súbor:SlovakRepublic-Beckov-Castle (6).JPG|Hrad Beckov
Súbor:SlovakRepublic-Beckov-Castle (7).JPG|Hrad Beckov
Súbor:SlovakRepublic-Beckov-Castle (8).JPG|Hrad Beckov
Súbor:SlovakRepublic-Beckov-Castle (25).JPG|Hrad Beckov
Súbor:Slovak Republic - Beckov Castle - Castle histor.games.JPG|Hrad Beckov – Historické hradné hry
Súbor:Beckov Horne nadvorie 01.jpg|Horné nádvorie s palácom a kaplnkou
Súbor:Beckov Dolne nadvorie 01.jpg|Dolné nádvorie – delová bašta, repliky obliehacích strojov a vzadu apsida hradnej kaplnky
Súbor:Beckov Dolne nadvorie 02.jpg|Panoráma dolného nádvoria, nad ním na brale zvyšky donjonu
Súbor:Hrad Beckov na brale.jpg|Hrad Beckov, na brale
Súbor:Hrad Beckov, cestička na horné nádvorie.jpg|Hrad Beckov, cestička na horné nádvorie
Súbor:Hrad Beckov, pohľad od hradnej studne.jpg|Hrad Beckov, pohľad od hradnej studne


## Referencie

## Iné projekty

Kategória:Beckov (obec)
Kategória:Hrady a zámky na Slovensku
Kategória:Ruiny na Slovensku
Kategória:Kultúrne pamiatky na Slovensku
Kategória:Hrady Považského Inovca
Kategória:Stavby v okrese Nové Mesto nad Váhom